Diari Oficial de la Generalitat Valenciana


Sumari del DOGV 8435, del 30-11-2018 (2018/11220)

ORDRE 41/2018, de 28 de novembre, de la Conselleria d'Educació, Investigació Cultura i Esport, per la qual es modifica parcialment l'Ordre 47/2016, de 5 d'agost, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions destinades al desenvolupament dels plans d'especialització esportiva.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2018/11/28/41/dof/vci/html**

### Dades del document

Número de DOGV
:   8435

Data del DOGV
:   30-11-2018

Secció del DOGV
:   I. DISPOSICIONS GENERALS

Número del document
:   2018/11943


Data del document
:   28-11-2018

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * educació física
    * legislació

ORDRE 41/2018, de 28 de novembre, de la Conselleria d'Educació, Investigació Cultura i Esport, per la qual es modifica parcialment l'Ordre 47/2016, de 5 d'agost, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions destinades al desenvolupament dels plans d'especialització esportiva. [2018/11170]  
  
PREÀMBUL  
  
Per Ordre de 47/2016, de 5 d'agost, de la Conselleria d'Educació, Investigació, Cultura i Esport, s'aproven les bases reguladores per a la concessió de subvencions destinades al desenvolupament dels plans d'especialització esportiva.  
L'objecte de les subvencions és sufragar les despeses ocasionades pel desenvolupament d'un pla d'especialització esportiva l'objectiu fonamental del qual és afavorir la formació integral dels esportistes i les esportistes i permetre compaginar adequadament el desenvolupament de la seua activitat acadèmica amb les exigències que implica la preparació per a l'esport d'alt nivell.  
A vegades és necessari planificar entrenaments, concentracions o participar en competicions fora del Complex Educatiu de Cheste, actuacions necessàries per a una correcta preparació dels esportistes i les esportistes dels plans. El desenvolupament d'aquestes activitats suposa despeses de desplaçaments, allotjament i manutenció d'esportistes i personal tècnic que poden ser objecte de la subvenció i que no es van preveure en la redacció inicial de l'ordre.  
De conformitat amb l'article 164.a de la Llei 1/2015, de 6 de febrer, per Resolució de 30 d'agost de 2016, del conseller d'Educació, Investigació, Cultura i Esport, s'aprova el Pla estratègic de subvencions 2016-2019 de la Conselleria d'Educació, Investigació, Cultura i Esport, que inclou la línia de subvenció objecte d'aquestes bases.  
  
En l'elaboració de la present ordre s'han seguit els principis de bona regulació de necessitat, eficàcia, proporcionalitat, seguretat jurídica, transparència i eficiència recollits en l'article 129 de la Llei 39/2015, d'1 d'octubre, del procediment administratiu comú de les administracions públiques.  
Les ajudes que s'atorguen a l'empara de les presents bases no requereixen notificació a la Comunitat Europea perquè no reuneixen els requisits de l'article 107 del Tractat de funcionament de la Unió Europea, segons disposen el Decret 128/2017, de 29 de setembre, del Consell, i la comunicació de la Comissió, relativa al concepte d'ajuda estatal (DOUE C 262, 19.07.2016), ja que aquestes no suposen cap avantatge econòmic atés que les entitats a les quals van dirigides les subvencions no desenvolupen activitats econòmiques en les quals s'oferisquen al mercat béns o serveis, per la qual cosa no existeix possibilitat de falsejament de la competència. Les entitats beneficiàries presentaran una liquidació específica de l'activitat subvencionada que permeta comprovar que aquesta ajuda no suposa cap benefici econòmic.  
Per això, en virtut de les facultats que em confereix l'article 28 de la Llei 5/1983, de 30 de desembre, del Consell, l'article 160.2 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com el Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esports, i vistos els informes preceptius de l'Advocacia General de la Generalitat i de la Intervenció Delegada, el resultat del tràmit d'audiència i conforme amb el Consell Jurídic Consultiu de la Comunitat Valenciana,  
  
  
ORDENE  
  
Article únic. Modificació de l'ordre  
1. Aprovar la modificació de l'Ordre 47/2016, de 6 d'agost, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions destinades al desenvolupament dels plans d'especialització esportiva, per a ampliar en el seu article 5.2 els conceptes de les despeses ocasionades objecte de la subvenció.  
  
  
DISPOSICIÓ ADDICIONAL  
  
Única. Incidència pressupostària  
La present ordre no suposa increment de la despesa; per tant la seua aprovació no ocasiona cap incidència pressupostària.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 28 de novembre de 2018  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
  
  
ANNEX  
Nova redacció de l'article 5 de l'Ordre 47/2016, de 5 d'agost, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions destinades al desenvolupament dels plans d'especialització esportiva  
  
U  
L'article 5 queda redactat de la manera següent:  
Article 5. Finalitat de les subvencions  
1. Les subvencions tindran com a finalitat ajudar en les despeses ocasionades pel desenvolupament d'un pla d'especialització esportiva distingint dos períodes anuals. El primer període serà el comprés entre desembre de l'any anterior a la convocatòria i juny de l'any de la convocatòria, i el segon, serà el comprés entre juliol i novembre de l'any de la convocatòria.  
Excepcionalment, s'inclouran les actuacions realitzades el mes de desembre de l'any anterior a la convocatòria, ja que la seua justificació no és possible presentar-la en l'exercici anterior per realitzar-se a final d'any.  
2. Les subvencions es destinaran a despeses ocasionades pels següents conceptes:  
a) Honoraris del personal tècnic responsable de les sessions i direcció de l'entrenament i aprovats en el projecte per la direcció general amb competència en matèria d'esport.  
b) Servei de fisioteràpia específic.  
c) Adquisició de material esportiu i equips esportius, no inventariable, exclusivament per als plans. En el cas de l'equip esportiu hauran de seguir les directrius d'uniformitat, logotips i imatge que establisca la direcció general amb competència en matèria d'esport.  
d) Despeses o honoraris de la persona que coordine el pla.  
e) Desplaçaments i despeses ocasionades per entrenaments, concentracions i competicions fora del complex d'esportistes i personal tècnic dels plans d'especialització.  
3. Les possibles despeses derivades de la convocatòria i proves de selecció de l'alumnat per a la seua incorporació als plans d'especialització esportiva aniran a càrrec de les federacions esportives.


Còpia Permalink ELI